Komisijos ataskaita Europos Parlamentui ir Tarybai Pažanga kuriant Vizų Informacinę Sistemą (VIS) 2008 m. (pateikta atsižvelgiant į Tarybos sprendimo 2004/512/EB 6 straipsnyje nustatytą įpareigojimą) /* KOM/2009/0473 galutinis */





[pic] | EUROPOS BENDRIJŲ KOMISIJA | Briuselis, 15.9.2009 KOM(2009) 473 galutinis KOMISIJOS ATASKAITA EUROPOS PARLAMENTUI IR TARYBAI PAŽANGA KURIANT VIZŲ INFORMACINĘ SISTEMĄ (VIS) 2008 M. (pateikta atsižvelgiant į Tarybos sprendimo 2004/512/EB 6 straipsnyje nustatytą įpareigojimą) Europos Parlamentui ir Tarybai Komisijos teikiama Vizų informacinės sistemos (VIS) kūrimo ataskaita 2008 m. sausio – gruodžio mėn. pažangos ataskaita(COM (2009) 473) TURINYS 1. Įvadas 3 2. Projekto įgyvendinimo būklė 3 2.1. Ataskaitiniu laikotarpiu padaryta pažanga 3 2.1.1. VIS teisinė sistema 4 2.1.2. VIS tvarkaraščio tikslinimas 5 2.1.3. Centrinės sistemos kūrimas. Vykdytinos užduotys 5 2.1.4. Biometrinių duomenų atitikties tikrinimo sistemos (BMS) kūrimas 5 2.1.5. Stočių paruošimas ir tinklas 6 2.1.6. Bandymai ir susijusios vykdytinos užduotys 6 2.1.7. Planavimas ir koordinavimas nacionaliniu lygmeniu 7 2.1.8. „VIS draugų“ grupė 8 2.1.9. Sistemos diegimas konsulinėse įstaigose ir sienos kirtimo punktuose 8 2.2. Komisijos vykdomas projekto valdymas 9 2.2.1. Planavimas ir biudžetas 9 2.2.2. Rizikos valdymas 9 2.2.3. Projekto valdyba 9 2.3. SIS II komiteto posėdžiai 10 2.3.1. SISVIS komitetas 10 2.3.2. Keitinių valdymo komitetas 10 2.3.3. Bandymų patariamoji grupė 10 2.3.4. „VIS Mail“ ekspertų grupė 10 3. Išvados ir perspektyva 11 1. ĮVADAS Tai Komisijos 2008 m. (2008 m. sausio – gruodžio mėn.) atliktų darbų kuriant Vizų informacinę sistemą (VIS) ataskaita. Tai penktoji pažangos ataskaita[1] Komisijos pateikta Tarybai ir Europos Parlamentui pagal 2004 m. birželio 8 d. Tarybos sprendimo 2004/512/EB dėl Vizų informacinės sistemos (VIS) sukūrimo[2] 6 straipsnį. Šiame sprendime nurodyta, kad Komisija, kuriai padeda SIS II komitetas[3], yra atsakinga už VIS sukūrimą, o valstybės narės turi pritaikyti ir (arba) parengti nacionalines sistemas. 2007 m. buvo įsteigtas SISVIS komitetas[4], kurio tikslas – padėti Komisijai naudotis jai suteiktais įgyvendinimo įgaliojimais sprendžiant klausimus, susijusius su SIS II ir VIS projektų veiklos etapu. Pirmasis VIS sudėties SISVIS komiteto posėdis įvyko 2008 m. lapkričio mėn., po to, kai įsigaliojo Reglamentas (EB) Nr. 767/2008 dėl Vizų informacinės sistemos (VIS) ir apsikeitimo duomenimis apie trumpalaikes vizas tarp valstybių narių (VIS reglamentas)[5]. 2. Projekto įgyvendinimo būklė 2.1. Ataskaitiniu laikotarpiu padaryta pažanga Pagrindinės veiklos santrauka Ataskaitinio laikotarpio pabaigoje, sėkmingai pabaigus pirmąjį bandymą gamykloje, kelete valstybių narių vyko išankstinio atitikties bandymo antrasis etapas. Prancūzijos pirmininkavimo laikotarpiu buvo įsteigta „VIS draugų“ grupė, siekiant tęsti nacionalinius VIS projektus ir tarpininkauti tarp ministerijų lygmens ir ekspertų lygmens, užtikrinant, kad taip pat būtų tinkamai atsižvelgiama į pokyčius valstybėse narėse. 2008 m. kovo mėn. įsteigtas Keitinių valdymo komitetas, siekiant išlaikyti stabilias specifikacijas ir patarti visais prašymų pateikti keitinius atvejais, kurie turi įtakos VIS techninėms specifikacijoms. Taip pat buvo įsteigta Bandymų patariamoji grupė, siekiant su valstybėmis narėmis aptarti visus su badymais susijusius klausimus ir dėl jų susitarti. Ataskaitiniu laikotarpiu prieš vykdant sistemų veikimo bandymą buvo gauti prašymai įdiegti keletą VIS ir biometrinių duomenų atitikties tikrinimo sistemos keitinių. Paaiškėjo, kad šių keitinių įdiegimui prireiks papildomo laiko. „VIS draugų“ patarimu 2008 m. gruodžio mėn. Nuolatinių atstovų komitetas sutiko pakeisti VIS projekto įgyvendinimo datas atsižvelgiant į šiuos galutinius sistemos keitinius, bet užtikrinant, kad VIS, kaip numatyta, pradės veikti 2009 m.[6]. 2.1.1. VIS teisinė sistema Nors 2007 m. birželį Europos Parlamentas ir Teisingumo ir vidaus reikalų taryba pasiekė politinį susitarimą dėl VIS teisės aktų paketo, kurį sudaro Reglamentas dėl Vizų informacinės sistemos (VIS) ir apsikeitimo duomenimis apie trumpalaikes vizas tarp valstybių narių (VIS reglamentas)[7] ir trečiajam ramsčiui priskiriamas Tarybos sprendimas[8], tačiau teisinės priemonės oficialiai patvirtintos tik 2008 m. birželio mėn., panaikinus dvi parlamento išlygas. Reglamente (EB) Nr. 767/2008 apibrėžiama VIS paskirtis ir funkcijos bei su šia sistema susiję įsipareigojimai. Juo taip pat nustatomos valstybių narių keitimosi duomenimis apie prašymus išduoti trumpalaikę vizą ir apie priimtus susijusius sprendimus sąlygos ir tvarka. Siekiant patikimai patikrinti ir nustatyti asmenų tapatybę VIS tvarkomi šie duomenys: vizų prašytojo abėcėliniai-skaitmeniniai duomenys, nuotraukos ir pirštų atspaudai. Tarybos sprendimas 2008/633/TVR susijęs su valstybių narių paskirtų institucijų ir Europolo prieigos prie Vizų informacinės sistemos (VIS) teroristinių ir kitų sunkių nusikaltimų prevencijos, atskleidimo ir tyrimo tikslais. Abi teisinės priemonės buvo paskelbtos Europos Sąjungos oficialiajame leidinyje 2008 m. rugpjūčio 13 d. ir įsigaliojo 2008 m. rugsėjo 2 d. Minėtųjų teisinių priemonių priėmimas reiškė, kad galima baigti rengti technines specifikacijas, o kūrimas, vykdomas remiantis 2007 m. politiškai sutartu teisės akto projektu, galėtų tęstis, kaip numatyta pagal naująjį tvarkaraštį. Tačiau prieš tai, kai VIS galės pradėti veikti, reikia iš dalies pakeisti Bendrąsias konsulines instrukcijas[9] ir Šengeno sienų kodeksą[10], atsižvelgiant į atitinkamai konsulinėse įstaigose ir sienų kirtimo punktuose vykdomas VIS operacijas. Ataskaitinio laikotarpio pabaigoje buvo pasiektas politinis susitarimas dėl abiejų teisinių priemonių pakeitimo. Taip pat visu ataskaitiniu laikotarpiu buvo diskutuojamas apie pasiūlymą dėl Vizų kodekso[11], tačiau jis vis dar nepriimtas. 2.1.2. VIS tvarkaraščio tikslinimas Pagal patikslintą tvarkaraštį, dėl kurio susitarta 2007 m. rugsėjo mėn., atsižvelgiant į visus techninius keitinius, kuriuos, priėmus teisės aktus, reikia atlikti centrinėje sistemoje, centrinė VIS turėjo pradėti veikti 2009 m. birželio mėn. Visą ataskaitinį laikotarpį vyko darbas, siekiant laiku užbaigti sistemą ir buvo griežtai laikomasi šio tvarkaraščio, be to, buvo įvykdytos beveik visos sutartame plane numatytos pagrindinės užduotys. Kalbantis su valstybių narių ekspertais nacionalinių VIS projektų vadovų ir Keitinių valdymo komiteto posėdžiuose (žr. 2.3 punktą), valstybės narės pateikė nemažai prašymų atlikti keitinius[12], kurie turėtų įtakos VIS ir BMS kūrimui ir dėl kurių reikėtų atnaujinti technines specifikacijas. Lapkričio mėn. Keitinių valdymo komitetas rekomendavo šiuos keitinius įdiegti prieš VIS pradedant veikti ir SIS II komitetas tam pritarė. Kadangi pagrindiniam už sistemos sukūrimą atsakingam rangovui atlikus įvertinimą paaiškėjo, kad dėl keitinių VIS kūrimas užtruktų šešis mėnesius, Keitinių valdymo komiteto ir SIS II komiteto rekomendacijos buvo perduotos „VIS draugų“ grupei, kad ši jas aptartų ir nurodytų gaires. Savo pirmame susitikime gruodžio mėn. grupė patvirtino, kad valstybės narės vienbalsiai išreiškė norą įdiegti šiuo keitinius prieš VIS pradedant veikti. 2008 m. paskutiniame posėdyje Nuolatinių atstovų komitetas paprašė Komisijos paruošti išsamų atnaujintą VIS skirtą tvarkaraštį, į kurį būtų įtraukti minėtieji keitiniai, o veiklos pradžios datą perkelti į 2009 m. pabaigą. 2.1.3. Centrinės sistemos kūrimas. Vykdytinos užduotys Visą ataskaitinį laikotarpį buvo kuriami keli pagrindinių vykdytinų užduočių variantai ir buvo tęsiamas daugybės su bandymais susijusių vykdytinų užduočių[13] kūrimas. Balandžio mėn. buvo priimtos visos funkcinės ir išsamios techninės specifikacijos kartu su sąsajos kontrolės dokumentu[14], o funkcinių bei architektūrinių specifikacijų pradinė padėtis (angl. baseline ) buvo įšaldyta. Kaip planuota, rugsėjo mėn. pabaigoje buvo gauta galutinė išsamių techninių specifikacijų versija, į kurią buvo įtrauktos funkcinės specifikacijos, architektūros aspektai ir techninės specifikacijos. Kadangi 2008 m. susitarta įgyvendinti prašomus keitinius, reikės atnaujinti išsamias technines specifikacijas ir sąsajos kontrolės dokumentą, kad juose būtų atsižvelgta į šiuos keitinius. Spalio mėn. valstybėms narėms buvo pateiktas antrasis kontrolės dokumentų simuliatoriaus leidimas, kurio pagrindas – ICD / XSD 1.76, į kurį po rugsėjo mėn. vykdytos ir sėkmingai baigtos pirmojo bandymo gamykloje kampanijos buvo įtrauktos pataisos. 2.1.4. Biometrinių duomenų atitikties tikrinimo sistemos (BMS) kūrimas Tarybai ir Europos Parlamentui pasiekus politinį susitarimą dėl VIS reglamento ir susijusio sprendimo, pagrindinis už sistemos sukūrimą atsakingas rangovas atliko sistemos kūrimo darbo, kurį reikia atlikti norint užtikrinti, kad VIS visiškai atitiktų teisinę sistemą ir galėtų būti susieta su BMS, analizę. Balandžio mėn. 1 d. BMS sutarties sustabdymas[15] buvo panaikintas, po to BMS aplinka buvo prijungta prie VIS, kad būtų galima vykdyti pirmąjį bandymą gamykloje. Be to, valstybėms narėms buvo iškarto išsiųsti programinės įrangos priemonių rinkiniai, skirti biometrinėms funkcijoms tikrinti. Per metus valstybės narės gavo programinės įrangos priemonių rinkinius, skirtus naudoti pirštų antspaudų rinkimo įrenginiuose, o įgyvendindamos nacionalinių biometrinių duomenų sistemos elementus naudojosi BMS internetiniu portalu. 2008 m. kelios kviestinės grupės apsilankė BMS pristatymo vietoje, kur imituojamas VIS naudojimas konsulinėse įstaigose ir sienų kirtimo punktuose. Valstybių narių delegacijoms, Europos Parlamento nariams ir Komisijos pirmininko pavaduotojui J. Barrot bei jo kabineto nariams dirbtinai sukurtoje aplinkoje buvo parodyti praktiniai biometrinių vizų taikymo aspektai ir darbo eiga. 2008 m. buvo parengtas įgyvendinimo priemonių projektas, kuriame nustatytos techninės specifikacijos pirštų antspaudų skiriamosios gebos ir naudojimo biometriniam nustatymui ir tvirtinimui, kuriomis papildomos minimalios specifikacijos, nustatytos Komisijos sprendime 2006/648/EB. Jas 2009 m. aptars SISVIS komitetas. Pirmoji BMS sistemų sprendimų bandymo dalis buvo baigta ataskaitinio laikotarpio pabaigoje, tačiau tikslumo ir veikimo bandymai tebevyks 2009 m. Buvo tęsiamas pasiruošimas vėlesniems bandymams ir priemonių kūrimas. Sukurtas ir paskutiniame 2008 m. VIS nacionalinių projektų vadovų posėdyje valstybėms narėms išplatintas BMS pirštų antspaudų geriausios praktikos pavyzdžių vadovas. 2.1.5. Stočių paruošimas ir tinklas Vasario mėn. buvo įrengta ir VIS centrinė stotis Strasbūre (Prancūzija), ir atsarginė centrinė stotis Sankt Johane prie Pongau (Austrija). Centrinė ir atsarginė centrinė stotys buvo sujungtos balandžio 1 d., anksčiau nei buvo numatyta sutartyje. Aparatinės įrangos montavimas abejose stotyse pradėtas kaip planuota ir baigtas liepos pabaigoje. Tinklo įrengimo darbai pradėti 2008 m. sausio mėn. po to, kai visoms valstybėms narėms buvo išsiųstas su stotimis susijęs klausimynas. Iki kovo mėn. buvo įvykę visi 48 apsilankymai stotyse, o grandinių prijungimas tęsėsi visą pavasarį, nors šešiose stotyse valstybių narių prašymu darbas buvo uždelstas iki metų pabaigos. Kaip planuota, birželio pabaigoje tinklo įrengimas buvo visiškai baigtas visose valstybių narių stotyse, išskyrus keturias pagrindines stotis ir penkias atsargines stotis – daugiausia dėl nepakankamai paruoštų patalpų. 2008 m. birželio 17 d. buvo priimtas Komisijos sprendimas 2008/602/EB, kuriuo nustatoma nacionalinių sąsajų ir centrinės VIS bei nacionalinių sąsajų ryšių infrastruktūros fizinė architektūra ir reikalavimai, taikytini kūrimo etape. 2.1.6. Bandymai ir susijusios vykdytinos užduotys Ataskaitiniu laikotarpiu vyko svarbūs centrinės VIS bandymo ir bandymų, kurie prasidės 2009 m. pradžioje valstybėse narėse, pasiruošimo darbai. Balandžio mėn. valstybės narės paskyrė už bandymus atsakingus asmenis. Buvo nustatytos šešios valstybės narės, kurios pirmosios vykdys atitikties bandymus ir dalyvaus sistemos veikimo bandymuose[16]. Dar devynių valstybių narių reikės norint vykdyti pirminį sistemų priimamąjį bandymą[17]. Valstybių narių, kurios dalyvaus sistemos veikimo bandymuose, tinklo jungtys buvo paruoštos birželio mėn., o kai kurios savo nacionalinę sistemą baigė kurti rugsėjo mėn. pabaigoje, kai VIS bandymo vietoje prasidėjo išankstinis atitikties bandymas. Nuo pačios spalio mėn. pradžios į bandymų aplinką patenka visos BMS funkcijos. Ataskaitinio laikotarpio pabaigoje šešios šalys, kuriose vyksta sistemos veikimo bandymai, turėjo pagrindines jungtis ir ruošėsi atlikti taikomuosius sistemų veikimo bandymus. Trys valstybės narės, kuriose atliekami sistemos veikimo bandymai, iki 2008 m. pabaigos sėkmingai baigė atitikties bandymus. Tuo pat metu prasidėjo sistemos sprendimų bandymo veikimo bandymai, po kurių atlikti našumo bandymai. Patvirtinus prašymus dėl keitinių, keliems bandymų etapams bus paskirta kita data. Sistemos sprendimų bandymai bus pakartoti po to, kai bus įdiegti prašytieji keitiniai, po to iš karto bus atliktas sistemos veikimo bandymas ir viskas baigsis pirminiu sistemų priimamuoju bandymu, siekiant, kad VIS būtų galima paskelbti paruošta veikti pačioje 2009 m. gruodžio pabaigoje. 2008 m. sausio mėn. buvo gauta ir valstybėms narėms išsiųsta pirmoji pirmojo bandymo gamykloje aprašo (angl. Test Design Description ) versija. Valstybės narės pateikė funkcinių bandymų pavyzdžių, kuriuos vėliau tais pačiais metais reikėjo įtraukti į pirmojo bandymo gamykloje aprašą. Pirmasis bandymas gamykloje pradėtas rugpjūčio 6 d. ir po keturių kampanijos ciklų baigtas rugsėjo 29 d. Galutinę pirmojo bandymo gamykloje aprašo versiją (2.0), kuri buvo pristatyta spalio mėn., buvo įtraukti pataisymai, atlikti per pirmuosius bandymus gamykloje, ir šia versija buvo remiamasi rengiant funkcinį sistemos sprendimų bandymą. Atitikties bandymo protokolas atnaujintas pagal politiškai sutartą teisinę sistemą ir suderinus su BMS, o naujoji versija pristatyta kovo mėn. Galutinė versija (2.10) valstybėms narėms pateikta balandį. Atitikties bandymo protokolas naudojamas kaip informacinis dokumentas, kuriuo naudojamasi išsamiai apibūdinant atitikties bandymus ir kuriant atitikties bandymų aprašą. Spalio mėn. pristatytame atitikties bandymų apraše išsamiai aprašyti visi bandymai, susiję su valstybių narių atitikties bandymais, vykdytais pagal pirmojo bandymo gamykloje aprašą. Liepos mėn. buvo priimta bandymo plano versija 2.30. Pirmasis sistemos sprendimų bandymo nefunkcinio aprašo projektas gautas balandžio mėn. Šią vykdytiną užduotį išsamiai aptarė Komisijos tarnybos ir valstybės narės per oficialų peržiūros laikotarpį, trukusį keletą mėnesių. Pateiktos kelios tarpinės versijos, tačiau sistemos sprendimų bandymo aprašo versija 1.00 valstybėms narėms pateikta rugsėjo mėn. Nefunkcinė ir funkcinė versijos buvo peržiūrėtos antroje metų pusėje, o sistemos sprendimų bandymo funkciniai bandymai prasidėjo gruodžio mėn. Bandymų pavyzdžiai bus pakartoti, jei paaiškės, kad yra nesutapimų su bandymo aprašu. 2.1.7. Planavimas ir koordinavimas nacionaliniu lygmeniu Ataskaitiniu laikotarpiu valstybių narių nacionalinių projektų vadovams Komisijos tarnybos SIS II komitete surengė dešimt darbo grupės posėdžių, kuriuose aptarti planavimo klausimai, galimi pavojai, taip pat centriniu ir nacionaliniu lygmenimis vykdoma projekto veikla. Kartu su Keitinių valdymo komitetu ir „VIS Mail“ ekspertų grupe SIS II komiteto darbui paremti buvo įsteigta atskira Bandymų patariamoji grupė. Šios grupės atitinkamai įsteigtos konkretiems bandymų, sistemos specifikacijų pakeitimų ir „VIS Mail“ ryšių palaikymo mechanizmo kūrimo klausimams aptarti. Norint, kad sistema veiktų, be centrinės VIS sukūrimo, svarbiausia yra nacionalinių projektų pažanga. Dėl nevienodų aplinkybių valstybėse narėse padaryta pažanga skiriasi. Valstybės narės kiekvieną mėnesį šiuose posėdžiuose pateikia ataskaitas – dėl to pagerėjo gaunamos informacijos apie jų nacionalinius projektus kokybė, informacija tapo nuoseklesnė ir naudingesnė. 2008 m. valstybių narių kas mėnesį pateikiama pažangos ataskaita buvo rengiama skirstant į sistemos veikimo bandymus atliekančias šalis, pirminį sistemų priimamąjį bandymą atliekančias šalis ir kitas valstybes nares. Buvo pranešta apie pažangą pagal šešis skirtingus punktus, įskaitant pasiruošimą prisijungti prie tinklo ir bandymo vietos, pasiruošimą atlikti atitikties bandymus, paruošti konsulines įstaigas Šiaurės Afrikoje ir atlikti bandymus su „VIS Mail“. Komisijos tarnyboms taip pat pateikta informacijos apie nacionaliniu lygmeniu padarytą pažangą šalyse, kurios visą Šengeno aquis pradės taikyti vėliau. Dauguma valstybių narių nuolat pranešdavo apie savo pažangą siekiant laiku įvykdyti šiuos punktus, tačiau akivaizdu, kad kelios valstybės narės susiduria su sunkumais kuriant nacionalines sistemas. Dėl skirtingo valstybių narių pasiruošimo lygio kyla pavojus, kad kai kurių valstybių narių nacionalinės sistemos gali sutartu laiku nebūti paruoštos bandymų vykdymui ir prisijungimui prie centrinės sistemos. 2.1.8. „VIS draugų“ grupė 2008 m. rugsėjo mėn. vykusiame Imigracijos, sienų ir prieglobsčio strateginio komiteto posėdyje valstybių narių vyresniųjų pareigūnų, kuriuos paskyrė atitinkami ministrai, grupė buvo įpareigota tęsti nacionalinius VIS projektus iki tol, kol VIS pradės veikti, užtikrinant, kad inter alia valstybės narės imtųsi reikiamų priemonių, kuriomis būtų užtikrinta, kad jų vizas išduodančios institucijos (ar jų vardu tai daranti kita valstybė narė) rinktų ir VIS perduotų duomenis apie prašymus išduoti vizą pagal regioninį diegimą. Pirmasis grupės posėdis įvyko pirmininkaujant Prancūzijai, gruodžio mėn. Paryžiuje. Šiame posėdyje be konsulinio bendradarbiavimo, regioninio dislokavimo, projekto organizavimo ir valstybių narių paramos klausimų grupė aptarė keturis prašymus atlikti keitinius, kuriuos reikia įgyvendinti prieš pradedant sistemos veikimo bandymus. Grupė patarė Nuolatinių atstovų komitetui patvirtinti valstybių narių prašomų keitinių įgyvendinimą, su sąlyga, kad daugiau prašymų nebus iki tol, kol VIS pradės veikti. Dėl to VIS įgyvendinimo tvarkaraštis bus pratęstas šešiais mėnesiais. „VIS draugai“ taip pat padės koordinuoti regioninį VIS diegimą, verslo procesus ir darbo organizavimą konsulinėse įstaigose ir sienų kirtimo punktuose, ryšius su visuomene (visos suinteresuotosios šalys), statistiką ir ataskaitas. Bendradarbiaudama su Komisija grupė taip pat sukurs ir vykdys valstybių narių veiklos, susijusios su visu techniniu, konsuliniu ir sienų paruošimu, kontrolinį sąrašą. 2.1.9. Sistemos diegimas konsulinėse įstaigose ir sienos kirtimo punktuose Pagal Bendrųjų konsulinių instrukcijų pakeitimo projektą valstybės narės iš vizos prašytojo renka biometrinius identifikatorius – veido atvaizdą ir dešimt pirštų atspaudų – savo konsulinėse įstaigose. Ruošiantis diegimui konsulinėse įstaigose, visą ataskaitinį laikotarpį vyko ir iki 2009 m. kovo mėn. pabaigos buvo pratęstas bandomasis projektas, susijęs su vizos prašytojų biometrinių duomenų rinkimu, saugojimu ir tikrinimu (BIODEV II). Į pratęstą projektą įtrauktos pusė pradinio BIODEV II dalyvių (Prancūzija, Belgija, Vokietija ir Austrija). Kol kas rezultatai rodo, kad norint iš vizos prašytojų paimti geros kokybės pirštų atspaudus, reikia labai gerai apmokyti operatorius ir suteikti galimybę keletą kartų pakartoti duomenų rinkimą, siekiant sumažinti nesėkmingų įvesčių skaičių. Remiantis pakeistu Šengeno sienų kodeksu, praėjus dvidešimčiai dienų nuo VIS įsigaliojimo pirmajame konsuliniame regione, valstybės narės turėtų būti pasiruošusios naudoti VIS visuose išorės sienos perėjimo punktuose tikrinant visus vizų turėtojus Vizų informacinėje sistemoje. Jungtinės Karalystės pirmininkavimo laikotarpio Tarybos išvadose apibrėžta, kad pirmasis konsulinis regionas yra Šiaurės Afrika ir kad nuo to laiko VIS diegimas turi būti baigtas per dvejus metus nustatytuose regionuose, kurių eilės tvarka turi būti nustatoma taikant komitologijos procedūrą. 2.2. Komisijos vykdomas projekto valdymas 2.2.1. Planavimas ir biudžetas 2008 m. bendrajame biudžete numatyta 20 mln. EUR įsipareigojimų asignavimų, iš kurių 2 mln. EUR atidėti į rezervą. 2008 m. pagrindinės išlaidos buvo tokios: papildomų požymių ruošimas biometriniams duomenims rinkti, išorės pagalba pasitelkta projektui valdyti ir kokybei užtikrinti, kūrimo etapo eksploatacijos išlaidos ir VIS keitiniai (atsižvelgiant į teisės aktų pakeitimus ir valstybių narių pateiktus prašymus dėl keitinių). Iki ataskaitinio laikotarpio pabaigos skirta 88,21 % visų VIS asignavimų ir išmokėta 95,13 % mokėjimų asignavimų. VIS biudžeto eilutė – 18.02.05. Įsipareigojimų ir mokėjimų asignavimai 2008 m. Turimi įsipareigojimų asignavimai | Panaudota | Iš viso % | Turimi mokėjimų asignavimai | Panaudota | Iš viso % | 18 745 376,30 EUR | 16 535 020,04 EUR | 88,21 % | 14 657 396,30 | 13 943 795,81 | 95,13 % | 2.2.2. Rizikos valdymas Vadovaujantis gerąja patirtimi, su projektu susijusi rizika nuolatos nustatoma, įvertinama ir kontroliuojama trimis rizikos lygmenimis. Pagrindinis už sistemos sukūrimą atsakingas rangovas vertina su veikla, kuri numatyta sudarytoje sutartyje (centrinės sistemos kūrimas, parama ir mokymai), susijusią riziką. Valstybės narės stebi su jų nacionaliniais projektais susijusią riziką. Komisijos tarnybos taip pat vertina bendrą projekto riziką, kuri apima, pavyzdžiui, pagrindinio už sistemos sukūrimą atsakingo rangovo uždaviniai, nacionaliniai projektai, sistemos stočių parengimas ir teisinių priemonių patvirtinimas. Rizika skirstoma į tris lygius: didelę, vidutinę ir mažą. Komisija rizikos lygius nuolat aptaria su valstybėmis narėmis per nacionalinių projektų vadovų ir projekto valdybos posėdžius. Ataskaitiniu laikotarpiu didžiausia rizika buvo įvardyta tai, kad pagrindinis už sistemos sukūrimą atsakingas rangovas per tvarkaraštyje sutartą laikotarpį negali vykdytinų užduočių atlikti taip kokybiškai, kaip to reikalaujama. Kita didelė rizika – papildomi prašymai dėl keitinių ir delsa nacionalinėse sistemose. Trečioji didelė rizika – galimybė, kad iš dalies pakeitus Bendrąsias konsulines instrukcijas, įvyktų funkciniai Vizų informacinės sistemos pasikeitimai. Kiti rizikos faktoriai dėl rangovo kaltės – sinchronizacija bandymo etapų metu ir diegimo valdymas tarp VIS ir BMS. Rizika, susijusi su valstybėmis narėmis, – jų pasirengimas bandymo etapams. Komisija ir pagrindinis už sistemos sukūrimą atsakingas rangovas glaudžiai bendradarbiauja, siekdami sumažinti šias rizikas ir jų poveikį projektui. 2.2.3. Projekto valdyba 2008 m. projekto valdyba dešimt kartų susitiko aptarti projekto valdymo ir rizikos klausimų su suinteresuotosiomis šalimis, pagrindiniu už sistemos sukūrimą atsakingu rangovu ir už kokybės užtikrinimą atsakingu rangovu, taip pat kartu su buvusia ir būsima Taryboje pirmininkausiančiomis valstybėmis narėmis. 2.3. SIS II komiteto posėdžiai 2008 m. surengti septyni SIS II komiteto posėdžiai, kuriuose aptarta su VIS projekto kūrimu susijusi pažanga. Rengiami ne tik reguliarūs SIS II komiteto posėdžiai, bet išsamiems techniniams klausimams aptarti ir su centriniu projektu susijusiai padėčiai pristatyti Komisijos tarnybos rengia ir VIS darbo grupių, kurias sudaro valstybių narių ekspertai ir nacionalinių projektų vadovai, posėdžius (žr. 2.1.7 punktą). 2.3.1. SISVIS komitetas 2008 m. buvo įsteigtas SISVIS komitetas[18], kurio tikslas – padėti Komisijai naudotis jai suteiktais įgyvendinimo įgaliojimais, susijusiais su SIS II ir VIS projektų operacijų valdymo etapu. Kitaip nei SIS II komitetas, projektai nėra įtraukti į vieną darbotvarkę – valstybių narių ekspertai susitinka įvairiomis sudėtimis. Įsigaliojus VIS reglamentui, buvo galima sušaukti pirmąjį VIS sudėties SISVIS komiteto posėdį. Jis įvyko lapkričio mėn., ir jame buvo aptartos darbo tvarkos taisyklės ir „VIS Mail“ specifikacijų projektas. Komitetas 2009 m. liks atsakingas už sprendimų, susijusius su įgyvendinimo taisyklėmis, priėmimą taikant komitologijos procedūrą. 2.3.2. Keitinių valdymo komitetas Keitinių valdymo komitetas įkurtas ataskaitiniu laikotarpiu kaip SISVIS komiteto (VIS sudėties) patariamoji darbo grupė. Jis teikia rekomendacijas dėl VIS konfigūracijų valdymo kūrimo etape, įskaitant bandymus, kurios vėliau aptariamos VIS nacionalinių projektų vadovų posėdžiuose. Komitetas atsiskaito SISVIS komitetui (VIS sudėties). 2.3.3. Bandymų patariamoji grupė Bandymų patariamoji grupė įkurta ataskaitiniu laikotarpiu kaip SISVIS komiteto (VIS sudėties) patariamoji darbo grupė. Bandymų patariamoji grupė užtikrina, kad klausimams, susijusiems su bandymais, spręsti būtų naudojamas struktūrinis procesas, ir pataria VIS bandymo kampanijų užbaigimo klausimais. Ji teikia rekomendacijas dėl VIS bandymo visuose bandymo etapuose, ypač ten, kur tiesiogiai dalyvauja valstybės narės. 2.3.4. „VIS Mail“ ekspertų grupė Siekiant paremti VIS ryšių palaikymo mechanizmo įgyvendinimą („VIS Mail“), kuriam bus naudojama VIS infrastruktūra ir kurį sudarys centrinis pašto perdavimo serveris ir nacionaliniai pašto serveriai bei taikmenys, vasario mėn. VIS nacionalinių projektų vadovų posėdyje buvo įsteigta neoficiali „VIS Mail“ ekspertų grupė. „VIS Mail“ ekspertų grupė susitinka kas mėnesį ir posėdyje dalyvauja mažiausiai dešimt valstybių narių. 2008 m. balandžio mėn. VIS nacionalinių projektų vadovų susitikime susitarus dėl „VIS Mail“ įgyvendinimo aukšto lygio plano ir strategijos buvo paruoštas „VIS Mail“ specifikacijų projektas. Galutinę projekto versiją spalio mėn. neoficialiai parėmė VIS nacionalinių projektų vadovai. Sprendimo projektas dėl „VIS Mail“ specifikacijų buvo pateiktas SISVIS komitetui (VIS sudėties), kuris 2009 m. pradžioje turės pateikti savo nuomonę. Ruošdama „VIS Mail“ specifikacijas grupė tuo pat metu aptarė ir išsamų sistemos įgyvendinimo planą. Dalį dokumentų, kurių valstybėms narėms reikia vykdant bandymą, ruošia centrinio pašto perdavimo serverio rangovas (VIS tinklo rangovas), o kitą dalį – „VIS Mail“ ekspertų grupė. Komisijos ir valstybių narių darbą, bendradarbiaujant su tinklo rangovu, vykdyti padeda rangovas, atsakingas už paramą ir kokybišką pagalbą. 3. Išvados ir perspektyva 2008 m. – tai metai, kai buvo įgyvendinamas naujas tvarkaraštis, paremtas priimtos teisinės sistemos analize, ir vykdomi darbai, kurių reikia norint BMS įtraukti į VIS. Sistemos techninių specifikacijų užbaigimas ir bandymams skirtų vykdytinų užduočių paruošimas buvo pagrindiniai ataskaitinio laikotarpio darbai. Pirmieji bandymai gamykloje buvo atlikti ir priimti, o valstybėse narėse vyko pasiruošimas atitikties bandymams. Įsteigus „VIS draugų“ grupę buvo dar labiau sustiprintas bendradarbiavimas su valstybėmis narėmis politiniu lygmeniu. Centriniu lygmeniu buvo laikomasi 2007 m. VIS įgyvendinimui nustatyto tvarkaraščio ir visa sistema būtų buvusi įgyvendinta, jei metų gale nebūtų išryškėjęs vienbalsis valstybių narių prašymas įgyvendinti keturis keitinius. Šiems keitiniams įdiegti veiklos tvarkaraštį reikėjo pratęsti dar šešiems mėnesiams. Visos suinteresuotosios šalys glaudžiai bendradarbiauja, kad šis tikslas būtų pasiektas 2009 m. [1] Ketvirtoji ataskaita – Žr. Komisijos ataskaita Tarybai ir Europos Parlamentui. Pažanga kuriant vizų informacinę sistemą (VIS) 2007 m., COM (2008) 714 galutinis, 2008 11 10. [2] OL L 213, 2004 6 15, p. 5. [3] SIS II ir VIS projektams jų kūrimo etape taikytina komitologijos sistema, nustatyta Reglamento Nr. 2424/2001 5 straipsnio 1 dalimi (OL L 328, 2001 12 13, p. 4). [4] Įsteigtas 2006 m. gruodžio 20 d. Europos Parlamento ir Tarybos reglamentu (EB) Nr. 1987/2006 dėl antrosios kartos Šengeno informacinės sistemos (SIS II) sukūrimo, veikimo ir naudojimo 51 straipsnio 1 dalimi. [5] 2008 m. liepos 9 d. Europos Parlamento ir Tarybos reglamentas (EB) Nr. 767/2008 dėl Vizų informacinės sistemos (VIS) ir apsikeitimo duomenimis apie trumpalaikes vizas tarp valstybių narių (VIS reglamentas), OL L 218, 2008 8 13, p. 60. [6] Išsamesnė informacija pateikta 2.1.2 punkte. [7] 2008 m. liepos 9 d. Europos Parlamento ir Tarybos reglamentas (EB) Nr. 767/2008 dėl Vizų informacinės sistemos (VIS) ir apsikeitimo duomenimis apie trumpalaikes vizas tarp valstybių narių (VIS reglamentas), OL L 218, 2008 8 13, p. 60. [8] 2008 m. birželio 23 d. Tarybos sprendimas 2008/633/TVR dėl valstybių narių paskirtų institucijų ir Europolo prieigos prie Vizų informacinės sistemos (VIS) teroristinių ir kitų sunkių nusikaltimų prevencijos, atskleidimo ir tyrimo tikslais. Tarybos dokumentas Nr. 11077/07. [9] Europos Parlamento ir Tarybos reglamento projektas, iš dalies keičiantis diplomatinėms atstovybėms ir konsulinėms įstaigoms skirtas Bendrąsias konsulines instrukcijas dėl vizų atsižvelgiant į biometrinių duomenų įdiegimą, įskaitant nuostatas dėl prašymų išduoti vizą priėmimo ir nagrinėjimo organizavimo. Tarpinstitucinė byla 2006/0088 (COD). [10] 2006 m. kovo 15 d. Europos Parlamento ir Tarybos reglamentas (EB) Nr. 562/2006, nustatantis taisyklių, reglamentuojančių asmenų judėjimą per sienas, bendrijos kodeksą (Šengeno sienų kodeksas). OL L 105, 2006 4 13, p. 1. [11] Pasiūlymas dėl Europos Parlamento ir Tarybos reglamento, nustatančio Bendrijos vizų kodeksą, COM (2006) 403 galutinis. [12] Prašymai dėl keitinių buvo susiję su biometrinių duomenų įdiegimu VIS, pirmiausia, su galimybe atlikti patikrinimus naudojant mažiau nei keturis pirštus ir galimybe nenurodyti, kuris (-ie) tiksliai pirštas (-ai) naudojamas (-i) patikrinimui sistemoje. Kiti du prašymai dėl keitinių buvo susiję su VIS galutinio naudotojo vaidmens modeliu ir prašymu praplėsti trečiojo ramsčio institucijų teises remiantis 2008 m. birželio mėn. Tarybos sprendimu 2008/633/TVR. [13] Žr. 2.1.6 punktą. [14] Išsamių techninių specifikacijų versija 1.22 ir sąsajų kontrolės dokumento versija 1.72. [15] Sustabdyta 2007 m. dėl vėlyvo VIS teisės aktų paketo patvirtinimo ir jo įtakos visam tvarkaraščiui. [16] Metų pabaigoje šešios valstybės narės, kuriose vyks sistemos veikimo bandymai, buvo Estija, Italija, Norvegija, Slovėnija, Švedija ir Vokietija. [17] Valstybės, kurios vykdys pirminį sistemų priimamąjį bandymą, gali keistis, priklausomai nuo jų pasiruošimo nacionaliniu lygmeniu, tačiau tuo metu, kai buvo ruošiamas dokumentas, šios šalys buvo Austrija, Čekija, Ispanija, Latvija, Lietuva, Portugalija, Prancūzija, Slovakija ir Vengrija. [18] Įsteigtas 2006 m. gruodžio 20 d. Europos Parlamento ir Tarybos reglamentu (EB) Nr. 1987/2006 dėl antrosios kartos Šengeno informacinės sistemos (SIS II) sukūrimo, veikimo ir naudojimo 51 straipsnio 1 dalimi.